சிதம்பரத்தின் குசும்புத் தனமும், காங்கிரஸின் இரட்டை வேடமும் (செப்டம்பர் 2010): “காவி பயங்கரவாதம்”, “காவி தீவிரவாதம்” பற்றிய சர்ச்சை பாராளுமன்றத்திலும் எதிரொலித்தது. அப்போது ப.சிதம்பரம் மன்னிப்பு கேட்கவேண்டும் என்று வற்புறுத்தப்பட்டது. இந்த நிலையில், குஜராத் மாநிலம் ராஜ்கோட் நகரில் பேட்டி அளித்த பா.ஜனதா எம்.பி. பல்வீர்பஞ்ச், ப.சிதம்பரம் பதவி விலக முன்வரவேண்டும் அல்லது பிரதமர் மன்மோகன்சிங் அவரை பதவி நீக்கம் செய்ய வேண்டும் என்று வற்புறுத்தினார். அவர் மேலும் கூறுகையில், “தியாகத்தின் அடையாளமாக கருதப்படும் காவி நிறத்தை பயங்கரவாதத்துடன் தொடர்புபடுத்தி பேசி இருப்பது இந்து மதத்துக்கு அவமதிப்பாகும். இதற்காக ப.சிதம்பரம் மன்னிப்பு கேட்க வேண்டும். உள்துறை மந்திரியின் இந்த பேச்சு ஓட்டுவங்கி அரசியலுக்கான மிக மோசமான உதாரணமாக அமைந்துவிட்டதாக,” குற்றம் சாட்டினார். குஜராத்தில் ஒரு நீதிமன்றம் அவ்விசயத்தில் விசாரணையும் ஆணையிட்டது[1]. ஜனார்த்தன் திரிவேதி என்ற காங்கிரஸ் தலைவரே அதனை கடுமையாக விமர்சித்தார். காவி என்பது நமது பாரம்பரியம் மற்றும் விடுதலை போராட்டதுடன் இணைந்துள்ளது என்று சுட்டிக் காட்டினார்[2]. இருப்பினும் 26-11-2008 மும்பை குண்டுவெடிப்பிற்குப் பிறகு, காங்கிரஸ் தீவிரவாதத்திற்கு எதிராக கடுமையாக இருப்பதை விடுத்து, மென்மையாக இருப்பது போலக் காட்டிக் கொண்டது. உள்துறை அமைச்சரான சிதம்பரமும், பல விசயங்களில் அத்தகையைப் போக்கைக் கடைப்பிடித்தார்.